Diari Oficial de la Generalitat Valenciana


Sumari del DOGV 4779, del 21-06-2004 (2004/6333)

ORDE de 8 de juny de 2004, de la Conselleria de Cultura, Educació i Esport, per la qual es convoquen ajudes econòmiques destinades a l'escolarització als centres d'Educació Infantil, Primer Cicle, de titularitat de corporacions locals i de titularitat privada per al curs escolar 2004-2005.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4779

Data del DOGV
:   21-06-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/6333


Data del document
:   08-06-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ensenyament privat
    * suport econòmic
    * centre d'ensenyament
    * educació preescolar
    * guarda de xiquets
    * ajuda pública

ORDE de 8 de juny de 2004, de la Conselleria de Cultura, Educació i Esport, per la qual es convoquen ajudes econòmiques destinades a l'escolarització als centres d'Educació Infantil, Primer Cicle, de titularitat de corporacions locals i de titularitat privada per al curs escolar 2004-2005. [2004/F6333]
  
La Llei Orgànica 1/1990, de 3 d'octubre d'Ordenació General del Sistema Educatiu (BOE núm 238, de 4 d'octubre), i la Llei Orgànica 10/2002, de 23 de desembre, de Qualitat de l'Educació (BOE núm 307, de 24 de desembre), tracten de donar resposta a les necessitats de la societat actual de conciliar la vida laboral i familiar.
  
En la mateixa línia d'estes lleis, la Conselleria de Cultura, Educació i Esport convoca ajudes econòmiques destinades a l'escolarització de xiquets de 0 a 3 anys en centres d'Educació Infantil, Primer Cicle, per tal d'impulsar la conversió de les actuals guarderies en centres autoritzats d'Educació Infantil de Primer Cicle i millorar d'esta manera la qualitat del servici educatiu que la societat actual demana per a la primera infància.
  
Per tot això, i en virtut de les facultats que em conferix l'article 35 de la Llei 5/1983, de 30 de desembre, del Govern Valencià,
  
ORDENE
  
Primer
  
La Conselleria de Cultura, Educació i Esport, dins dels límits pressupostaris aprovats per a este fi, concedirà ajudes econòmiques destinades a l'escolarització de xiquets de 0-3 anys als centres d'Educació Infantil, Primer Cicle.
  
Segon
  
1. Les ajudes a què fa referència l'article anterior contribuiran al finançament parcial dels gastos corrents pel manteniment de les dites institucions.
  
2. L'import global màxim que podrà assignar-se en concepte d'estes ajudes, per esta convocatòria, serà de 5.000.000 d'euros, segons la distribució següent:
  
Per als quatre primers mesos (setembre-desembre de l'any 2004) del curs escolar 2004-2005, l'import serà de 2.000.000 d'euros. El pagament es realitzarà a càrrec de la línia de subvenció T5598000, capítol IV, de la secció, servici, centre gestor i programa 55.72.39.416.64 d'Ensenyament Primari, prevista en la Llei de Pressupostos de la Generalitat Valenciana per a l'exercici 2004.
  
Per als sis mesos següents (gener-juny de l'any 2005) del curs escolar 2004-2005, les ajudes seran per import de 3.000.000 d'euros i quedaran condicionades a l'existència de crèdit pressupostari suficient i adequat per a atendre-les en la corresponent Llei de Pressupostos de la Generalitat Valenciana per a l'exercici 2005.
  
Tercer
  
S'aproven les bases per les quals es regix esta convocatòria, incloses com a annex I en esta orde, així com el model d'instància, inclòs com a annex II, i la resta d'annexos.
  
DISPOSICIONS FINALS
  
Primera
  
Es delega en la Direcció General d'Ensenyament la facultat de concedir o denegar estes ajudes, i se l'autoritza perquè dicte les resolucions i instruccions necessàries per al desenrotllament i execució d'esta orde. Així mateix, es delega en la Direcció General d'Ensenyament la resolució dels expedients de reintegrament que siguen pertinents, les resolucions de desistiment i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desenrotllament i execució d'esta orde.
  
Segona
  
Esta orde entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present orde, que posa fi a la via administrativa, els interessats podran interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació. Tot això, de conformitat amb el que disposen els articles 10, 14, 44 i 46 de la Llei Reguladora de la Jurisdicció Contenciosa Administrativa.
  
Així mateix, les persones privades podran interposar el recurs potestatiu de reposició davant el conseller de Cultura, Educació i Esport en el termini d'un mes comptador des de l'endemà de la publicació, segons el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 8 de juny de 2004
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases de la convocatòria
  
Primera. Objecte de la subvenció
  
Les ajudes s'atorgaran en concepte de subvenció, per tal de contribuir a l'escolarització dels xiquets de 0-3 anys, als centres d'Educació Infantil Primer Cicle de la Comunitat Valenciana, durant el curs 2004-2005.
  
Segona. Sol·licitants i requisits
  
1. Podran sol·licitar les ajudes els següents centres:
  
Els centres docents de la Comunitat Valenciana que, abans de la data de finalització del termini de presentació de sol·licituds de la present convocatòria, disposen d'unitats autoritzades d'Educació Infantil, Primer Cicle, per al curs 2004-2005, a més a més dels que hagen sol·licitat la dita autorització i se'ls concedisca abans de l'inici del curs escolar.
  
2. Quedaran exclosos de la present convocatòria els centres docents de la Comunitat Valenciana, amb unitats autoritzades d'Educació Infantil de Primer Cicle, que es troben en algun dels casos següents:
  
a) Centres d'Educació Infantil de Primer Cicle de titularitat de fundacions laborals constituïdes per empreses privades, quan es dediquen a l'atenció exclusiva de fills d'empleats o ocupen per al dit fi el 75% de la seua capacitat, així com les institucions promogudes i finançades per entitats d'estalvi.
  
b) Tindre autorització i en funcionament unitats d'Educació Infantil de Segon Cicle i Educació Primària sense finançament públic.
  
c) No haver iniciat l'activitat, d'acord amb el calendari escolar.
  
Tercera. Presentació de sol·licituds i termini
  
1. Les sol·licituds s'han de formalitzar atenent el model que acompanya com a annex II.a) la convocatòria i han d'anar dirigides a la direcció territorial de Cultura, Educació i Esport corresponent.
  
2. Les instàncies, així com els annexos i la documentació, es podran presentar en les direccions territorials de Cultura, Educació i Esport corresponents o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació en l'oficina de correus corresponent ha de fer-se en sobre obert, per tal que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
  
3. El termini per a la presentació de les sol·licituds serà fins al 23 de juliol de 2004. L'incompliment d'este termini en determinarà automàticament l'exclusió.
  
4. No obstant això, els documents que figuren en la base 5ª (números del 10 al 15 inclusivament), s'han de presentar entre l'1 i el 15 de setembre de 2004
  
Quarta. Obligacions dels beneficiaris
  
Els beneficiaris de la subvenció han de complir les obligacions següents:
  
a) Tindre en les unitats subvencionades d'Educació Infantil, Primer Cicle, la ràtio màxima professor/alumne que establisca la normativa en vigor.
  
b) Disposar, en totes les unitats de professionals amb la qualificació adient per a prestar una atenció apropiada als xiquets d'esta edat.
  
c) Tindre la totalitat del personal d'alta en el règim de Seguretat Social que els corresponga, segons la normativa aplicable.
  
d) Estar al corrent de les seues obligacions tributàries.
  
e) Repercutir íntegrament la subvenció en els pares de l'alumnat escolaritzat.
  
f) Comunicar a la Direcció General d'Ensenyament de la Conselleria de Cultura, Educació i Esport l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics o privats.
  
g) Sotmetre's a les actuacions de control financer que corresponen a la Intervenció General en relació amb l'ajuda concedida.
  
h) Facilitar a la Conselleria de Cultura, Educació i Esport les tasques de supervisió i seguiment de la correcta aplicació de la subvenció concedida en qualsevol moment del procediment.
  
i) Incloure en la publicitat del centre el fet d'estar subvencionat en esta etapa educativa per la Conselleria de Cultura, Educació i Esport de la Generalitat Valenciana.
  
Quinta. Documentació
  
La sol·licitud ha d'anar acompanyada de la documentació següent:
  
1. Certificat de l'acord del ple de la corporació local, o declaració del titular de l'entitat privada amb la petició de l'ajuda i el compromís de compliment de les obligacions que es deriven de la recepció de la subvenció. A més, en el cas de corporacions locals, s'ha de fer constar-hi la partida pressupostària per al manteniment del centre que figura en els pressupostos de l'entitat local per a l'exercici corresponent. Els centres privats han d'aportar documentació acreditativa de la capacitat del sol·licitant per a formular la corresponent sol·licitud.
  
2. Fitxa de manteniment de tercers, segons el model inclòs com a annex III en la present orde. No caldrà aportar-la quan les dades bancàries on es vol rebre la subvenció ja consten en la Conselleria de Cultura, Educació i Esport, per haver rebut subvencions en altres convocatòries.
  
Documentació addicional que han de presentar només corporacions locals:
  
3. En cas que la gestió del centre es realitze a través d'organismes autònoms, empreses públiques o altres ens de dret públic dependents de l'entitat local, caldrà aportar certificació de la secretaria de la corporació local on s'acredite la titularitat de la dita corporació respecte d'aquells.
  
4 En el cas de corporacions locals que gestionen el centre a través d'alguna modalitat de gestió indirecta, caldrà aportar la documentació actualitzada que acredite la relació jurídica de la corporació local amb l'entitat que explota el centre (contracte i plecs preparatoris d'esta) .
  
Documentació addicional que han de presentar només institucions de titularitat privada.
  
5. Fotocòpia compulsada de la Targeta de Persones Jurídiques i Entitats en General amb el CIF de l'entitat sol·licitant.
  
6. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.
  
7.Certificació actualitzada de la delegació corresponent de l'Agència Estatal de l'Administració Tributària, acreditativa del fet que l'entitat es troba al corrent de les seues obligacions tributàries amb la hisenda estatal.
  
8.Certificació actualitzada de la Conselleria d'Economia, Hisenda i Ocupació de la Generalitat Valenciana, acreditativa del fet que l'entitat es troba al corrent de les seues obligacions tributàries amb la hisenda autonòmica valenciana.
  
9. Últim rebut de l'Impost sobre Activitats Econòmiques referent a l'epígraf corresponent a l'activitat d'Ensenyament Infantil o, si no es disposa d'este per no haver sigut encara emés per l'administració competent, el document d'alta en el citat impost i epígraf. En el cas de trobar-se en el supòsit d'exempció arreplegat en la lletra c) de l'apartat 1 de l'article 83 de la Llei 51/2002, de 27 de desembre, Reguladora de les Hisendes Locals, document d'alta en l'epígraf corresponent, acompanyat d'una declaració responsable en el sentit que es troba en este supòsit d'exempció de pagament de l'impost.
  
Documentació que s'ha de presentar entre l'1 i el 15 de setembre de 2004.
  
10. Relació de l'alumnat matriculat al centre per al curs 2004-2005, en què s'especifique el nombre d'alumnes de 0-1 anys, d'1-2 anys i de 2-3 anys (annex II.a). Esta relació ha d'estar firmada pel titular del centre i anar acompanyada d'una còpia compulsada de la pàgina del llibre de família on conste inscrit l'alumne matriculat al centre atenent el mateix orde que seguix la relació.
  
11. Certificació de la secretaria de l'entitat local o declaració responsable de la titularitat de l'entitat privada en què conste la relació nominal de la totalitat de la plantilla del personal amb funcions docents del centre del curs 2004-2005, així com el fet que la totalitat del dit personal es troba d'alta en el règim de Seguretat Social que els correspon, segons el model inclòs com a annex II.b) en la present orde.
  
12. Certificació de la secretaria de l'entitat local o declaració responsable de la titularitat de l'entitat privada en què conste la relació nominal de la resta del personal del centre del curs 2004-2005, així com el fet que la totalitat del dit personal es troba d'alta en el règim de Seguretat Social que els correspon, segons el model inclòs com a annex II.c) en la present orde.
  
13. Fotocòpies compulsades de la titulació del personal amb funcions docents.
  
En el cas de personal amb funcions docents que haja superat cursos d'especialització o habilitació regulats per l'Orde d'11 de gener de 1996, del Ministeri d'Educació i Ciència (BOE núm. 20, de 23 de gener), caldrà aportar la certificació d'haver superat el corresponent curs, expedida per l'administració educativa que el convoque o l'autoritze i la disposició que reconega a la persona interessada la superació del curs, amb l'avaluació positiva que ha d'haver sigut publicada en el diari oficial corresponent, d'acord amb el que s'establix en l'article 7 de l'Orde d'11 de gener de 1996 abans citada.
  
Documentació que han d'aportar les entitats privades
  
14. Fotocòpies compulsades de tots el contractes (laborals o de servicis), vigents durant el curs 2004-2005, del personal del centre d'Educació Infantil de Primer Cicle.
  
15. Fotocòpia compulsada del TC-1 i TC-2 o document equivalent del mes anterior al de la publicació de la convocatòria (laborals) i/o, si és procedent, dels rebuts de pagament del Règim Especial de Treballadors Autònoms del dit mes (autònoms), on consten tots els membres de la plantilla de personal del centre.
  
Tots els documents que s'aporten han de ser originals o fotocòpies compulsades.
  
Sexta. Tramitació per les direccions territorials de Cultura, Educació i Esport
  
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observa que hi falten documents o dades essencials per a la resolució de l'expedient, la Direcció Territorial de Cultura, Educació i Esport corresponent els ha de reclamar, per correu certificat i justificant de recepció, al centre sol·licitant, i li concedirà un termini de 10 dies perquè puga esmenar-ne la falta o aportar els documents preceptius amb la indicació que si no ho fa així, es considerarà que desistix de la seua petició. En este cas, la Direcció Territorial de Cultura, Educació i Esport ha de trametre l'expedient, fent constar-hi la dita incidència, a la Direcció General d'Ensenyament la qual declararà el citat desistiment en la resolució de la convocatòria a què fa referència la base novena de la present orde.
  
2. Els expedients han d'anar acompanyats d'un informe de la Inspecció Educativa que acredite la veracitat de les dades aportades pel centre, segons el model facilitat per la Direcció General d'Ensenyament.
  
3. Abans del 9 d'octubre, les direccions territorials de Cultura, Educació i Esport han de trametre a la Direcció General d'Ensenyament els expedients complets i degudament emplenats, per tal que se'n faça la tramitació corresponent.
  
Sèptima. Comissió avaluadora
  
1. L'examen i la valoració dels expedients presentats i la consegüent proposta de concessió i denegació de les ajudes correspondran a una comissió composta per:
  
President:
  
- El director general d'Ensenyament.
  
Vocals:
  
- La cap del Servici de Títols, Beques i Ajudes a l'Estudi de la Direcció General d'Ensenyament.
  
- Un inspector o inspectora d'Educació designat/ada per la Secretaria Autonòmica d'Educació.
  
- Un representant de la Federació de Municipis i Províncies de la Comunitat Valenciana.
  
- Un representant de cadascuna de les organitzacions empresarials i de titulars de l'ensenyament privat més representatives de la Comunitat Valenciana.
  
- La cap de la Secció d'Educació Infantil de la Direcció General d'Ensenyament.
  
- Els o les caps de la Secció de Centres de les direccions territorials de Cultura, Educació i Esport de les respectives províncies, o funcionari designat per la direcció territorial corresponent.
  
- El cap de la Secció d'Autoritzacions i Concerts de la Direcció General d'Ensenyament.
  
- El cap de la Secció de Règim de Subvencions de la Direcció General d'Ensenyament, qui assumirà les funcions de secretari de la comissió, amb veu però sense vot.
  
En cas de vacant, absència, malaltia o qualsevol altra causa legal, el règim de suplències serà el següent:
  
- El president de la comissió serà substituït pel cap de l'Àrea de Centres Docents de la Direcció General d'Ensenyament o persona que designe el director general d'Ensenyament.
  
- El secretari de la comissió serà substituït per un altre funcionari o funcionària de la Direcció General d'Ensenyament.
  
2. En allò no previst en l'anterior punt, la comissió ha d'ajustar el seu funcionament al que s'establix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú sobre òrgans col·legiats.
  
Octava. Criteris de valoració
  
1. La comissió avaluadora ha d'efectuar l'examen dels expedients presentats tenint en compte les bases de la convocatòria i utilitzar, com a únic criteri objectiu per a la concessió de les subvencions, el nombre d'alumnes escolaritzats en centres autoritzats d'Educació Infantil de Primer Cicle (0, 1 i 2 anys).
  
2. El mòdul màxim de subvenció per al curs escolar 2004-2005 és de 450 euros per alumne.
  
3. El procediment per a l'assignació de l'import de les ajudes previstes en esta orde serà el següent:
  
- La dotació pressupostària assenyalada en esta convocatòria es dividirà entre el nombre total d'alumnes matriculats (mòdul per alumne = dotació pressupostària / total alumnes subvencionables).
  
Novena. Resolució
  
1. Una volta realitzada la proposta de la comissió avaluadora sobre la concessió de quantitats i l'exclusió d'aquelles institucions que no complisquen els requisits previstos en l'orde de convocatòria, la Direcció General d'Ensenyament resoldrà, per delegació del conseller de Cultura, Educació i Esport, esta convocatòria.
  
2. La resolució expressarà:
  
a) Els centres als quals s'adjudiquen ajudes econòmiques i l'especificació de:
  
- El nombre d'alumnes d'Educació Infantil, Primer Cicle (0, 1 i 2 anys) que seran subvencionats als respectius centres per al curs 2004-2005.
  
- L'ajuda econòmica que corresponga als respectius centres per als alumnes subvencionats per als quatre primers mesos del curs 2004-2005 i també per als altres sis mesos del mencionat curs, encara que condicionada a les disponibilitats pressupostàries de l'exercici 2005.
  
b) Els centres que resulten exclosos de la convocatòria d'ajudes econòmiques i l'especificació dels motius de l'exclusió.
  
3. La resolució a què fa referència esta base cal que siga dictada i publicada en el termini màxim de sis mesos comptadors des de l'endemà de la finalització del termini de presentació de sol·licituds. En el supòsit que transcorregut este termini no s'hi dicte cap resolució, les sol·licituds presentades es consideraran desestimades.
  
La resolució citada serà publicada en el Diari Oficial de la Generalitat Valenciana.
  
Deu. Règim de pagament de la subvenció
  
1. Atesa l'excepció al règim general establida per a estes ajudes per l'article 32.4 de la Llei 17/2003 de 30 de desembre, de Pressupostos de la Generalitat Valenciana per a l'exercici 2004, l'ajuda econòmica que corresponga per esta convocatòria, per als quatre primers mesos del curs escolar 2004-2005, serà satisfeta una volta resolta la convocatòria.
  
2. Les ajudes econòmiques que els puguen correspondre en els sis mesos següents del citat curs escolar quedaran condicionades al que establisca, a este efecte, la Llei de Pressupostos de la Generalitat Valenciana per a l'exercici 2005, en la mesura que la dita llei garantisca crèdit adequat i suficient per a atendre-les. Si no hi ha crèdit suficient, la Direcció General d'Ensenyament, per delegació del conseller de Cultura, Educació i Esport, dictarà resolució en què conste la quantia de les ajudes econòmiques per als sis últims mesos del curs 2004-2005. La falta de justificació suposarà l'exclusió en la següent convocatòria.
  
Onze. Justificació de la subvenció
  
La justificació de les ajudes econòmiques concedides per a la totalitat del curs escolar 2004-2005 s'ha de fer una sola volta al final del curs i consistirà en la presentació, per part del titular del centre subvencionat, d'una declaració firmada pel pare/mare o tutor legal de l'alumnat beneficiari de la subvenció, com que han rebut la subvenció, d'acord amb el model que consta en l'annex IV d'esta orde. Estes declaracions s'han de presentar en el mateix orde i numeració que s'haja seguit en la relació d'alumnes que el centre va presentar en la sol·licitud. El termini per a la presentació de les declaracions serà fins al 10 de juny de 2005. La falta de justificació suposarà l'exclusió en la següent convocatòria.
  
Dotze. Revocació o disminució de la subvenció
  
1. Serà procedent el reintegrament, per part del centre receptor, de les quantitats percebudes i l'exigència de l'interés demora des del moment del pagament de la subvenció, en els casos següents:
  
- Incompliment de l'obligació de justificació en el termini assenyalat en la base onze d'esta orde.
  
- Incompliment de la finalitat per a la qual fou concedida la subvenció.
  
- Incompliment de qualssevol de les condicions i obligacions imposades als beneficiaris per raó de la concessió de la subvenció.
  
2. L'import de les ajudes resultants per a l'alumnat no podrà ser en cap cas d'una quantia que, aïlladament o conjuntament amb altres beques o ajudes pel mateix concepte i curs escolar provinents d'altres administracions públiques, supere el preu que haja de pagar l'alumne per la seua escolarització.
  
El reintegrament l'ha d'efectuar la titularitat del centre per transferència bancària o xec nominatiu a favor de la Conselleria d'Economia, Hisenda i Ocupació de la Generalitat Valenciana, per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu han de ser tramesos a la Direcció General d'Ensenyament per al seu coneixement o tramitació, respectivament.